Crotz occitana - Wikipèdia

# Crotz occitana

### Un article de Wikipèdia, l'enciclopèdia liura.

Crotz occitana

La crotz occitana — dicha tanben crotz de Lengadòc, crotz de Tolosa — es lo simbòl d'Occitània. Dins la cançon de la crosada, a lo nom de crotz ramondina. Es lo derivat de las armas dels comtes de Tolosa e tanben, anteriorament e probablament, dels senhors de Forcauquier en Provença.

Aquesta bandièra es utilisada per representar la lenga e la cultura occitanas, o mai generalament coma un emblèma regional. Lo motiu de la crotz de Tolosa es utilisat per cèrtas comunautats territorialas qu'una partida de lor territòri correspond al de l’ancian comtat de Tolosa : Miègjorn-Pirenèus, Lengadòc-Rosselhon e los Auts Aups.

En eraldica, la crotz occitana es descricha coma una crotz grèga de golas a la crotz voidada, clechada (o patèa) e pometada d'aur.

L'expression crotz occitana es l'appelacion mai adaptada per nommar aquesta crotz per qu'es istoricament presenta pas sonque a Tolosa e dins Lengadòc, mas tanben en Provença, en Roergue, en Carcin, dins l'Agenés e tanben defòra Occitània coma per exemple a Pisa en Itàlia.

A crotz occitana jauna sus a fons roge amb l'estela del Felibritge que representa los 7 païses occitans, es lo drapèu modern d'Occitània.

## [Modificar] Origina de la crotz

La bandièra occitana a la manifestacion de Carcassona

En 1950, Henri Rolland afirma que l'origina d'aquesta crotz deu èstre recercada dins lo marquesat de Provença (nòrd de Durença) e mai precisament a Venasca.

Tre 1966, Roger Camboulives pensa qu'a l'origina se tròba una crotz solara e benlèu la crotz nestoriana trobada al Turquestan chinés. Seriá arribada a Tolosa per l'Itàlia del Nòrd e la Provença (sens dobte al sègle X).

En 1980, (l'Auta), R. Camboulives insistís tanben sus un ròtle jogat pels Visigòts e sus las dotze esfèras pichonas que poirián representar los dotze "ostals" del zodiac. Per el l'origina de la crotz es tolosenca e non pas provençala. Cal çaquelà remembrar que los Visigòts coneissián pas l’eraldica.

En 1986, Jean-Yves Royer afirma que l'origina de la crotz es plan provençala mas que lo tèxt d'Henri Rolland compòrta d'errors de datas e que se tracta en fach de la crotz de Forcauquier. S'apièja especialament sus l'escultura de doas croses figurant sus un cobertor de sarcofag a Ganagobia.

Dins la revista Archistra de decembre de 1994, Pierre Saliès afirma que l'origina es tolosenca e que lo signe dels comtes de Tolosa es lo fruch d'evolucions successivas localas, benlèu a partir de la crotz de Jerusalèm.

En 1996 (L'AUTA n° 612) Jean Rocacher confirma qu'aquesta crotz "es d'en primièr l'emblèma pròpri a l'ancian comtat de Venasca, demembrat entre los dos ostals de Tolosa e de Forcauquier".

En 2000, Laurent Macé (Los Comtes de Tolosa e lor entorn) afirma que la crotz venguèt l’emblèma de la familha comtala aprèp la participacion a la primièra crosada de Raimon IV ; aquesta crotz poiriá trobar son origina a Constantinòple. Indica que lo motiu de la crotz patèa a una origina bizantina e que s'espandís en Occident via l’Itàlia e la Provença. Atal la crotz de Tolosa e la crotz de Venasca o de Forcauquier aurián una origina comuna, mas se serián pas inspiradas una de l’autra.

En 2000, Bertran de la Farge (La Crotz Occitana - Loubatière) pensa que la crotz occitana es originària del marquesat de Provença, probable de Venasca, e que poiriá provenir d'una sintèsi entre la crotz de Constantinòple e la crotz còpta (crotz grèca trilobada) implantada en Provença gràcias als monges (Lerins-St Victor de Marselha) e benlèu tanben gràcias a l'aura de St Maurici.

Pel moment, los documents permeton pas de determinar una origina unica incontestabla. Una causa segura, es que la crotz occitana tròba pas son origina dins la religion catara. Los catars refusavan las imatges e la veneracion de la crotz, coma los musulmans e los ortodòxes.

## [Modificar] Usatge

La crotz occitana destornada a la manifestacion de Besièrs

La primièra aparicion de la crotz de Tolosa es databla del renhe de Raimon V. Existís en particular una descripcion del sagèl d'aqueste comte datada de 1165. Aquesta adopcion es particularament aboriva pel Sud-Oèst, las armas s'espandisson al sègle XII principalament dins lo Nòrd de la França. Divèrsas interpretacions foguèron fachas d'aquesta crotz ; mai d'una insistís sus un aspècte "simbolic" del motiu, e doblida que l’eraldica es pas una sciéncia del simbòl, mas de l’emblèma (M. Pastoureau). Los membres de la familha comtala avián lo dreit de portar aqueste emblèma, coma Baudoin, fraire de Raimon VI, que combatiá amb los crosats pendent la Crosada dels Albigès.

La crotz occitana que ondra la plaça del Capitòli

A partir de 1249, Amfós de Peitieus foguèt lo comte de Tolosa e marquis de Provença, gardèsse la crotz de Tolosa coma simbòl. Aprèp la mòrt d'Amfós en 1271, lo comtat de Tolosa es restacata a la França. Amb Albi, Besièrs e Carcassona, lo comtat forma la província de Lengadòc. Los Estats de Lengadòc gardan coma emblèma la crotz de Tolosa que deven la crotz de Lengadòc. La província de Lengadòc desapareguèt en 1791 amb la Revolucion francesa e la creacion dels departaments.

En 1945, l'IEO causís per simbòl la crotz occitana. Aquesta causida va acorsat una nòvela dinamica per la crotz dels comtes de Tolosa. Dins las annadas 70, la crotz occitana es presenta dins las manifestacions viticòlas e tanben al Larzac. Tornarmai, la crotz occitana es popularizada per la Nòva Cançon occitana amb Claudi Martí, Patric, Mans de Breish e Maria Roanet. Domenge Baudis utilisa la crotz per en faire l'estendard de sa campanha a las eleccions municipalas de Tolosa. Mai tard devenguèsse lo simbòl de la comuna e en 1995, Raymond Moretti creèt una enòrma crotz occitana per ondrar la plaça del Capitòli.

Dins las Valadas Occitanas d'Itàlia, en applicacion de la lei 482-99 concernent las minoritats linguisticas, fòrça comunas organizan une ceremonia altorn de la posa de la bandièra occitana sus los bastiments officials. Auèi, la crotz occitana es presenta dins tota Occitània, pòdem la veire dins la publicitat, dins una ostal per la decorar, dins los estadis per suportar una còla occitana, sus un panèu de signalizacion... Es devenguda lo simbòl de la cultura, de lenga e del territòri occitan.

### [Modificar] Exemples de l'usatge de la crotz occitana

#### [Modificar] Païses e regions

‎Drapèu modern d'Occitània | Escut de Lengadòc | Drapèu de Val d'Aran | Drapèu de Lengadòc-Rosselhon
Drapèu de Miègjorn-Pirenèus | Lògo de Miègjorn-Pirenèus

#### [Modificar] Departaments

Escut d'Aude | Escut de Gard | Escut d'Auts Aups | Escut de Nauta Garona
Escut d'Erau | Escut de Tarn | Escut de Tarn e Garona

#### [Modificar] Comunas

Escut de Fanjaus | Escut de Moissac | Escut de Tolosa | Escut de La Novèla

#### [Modificar] Autres

Lògo de Tolosa FC | Senhalizacion a Tolosa

## [Modificar] Vejatz tanben

- Armorial d'Occitània

## [Modificar] Bibliografia

- La croix occitane : Histoire & actualité per Raymond Ginouillac (éd. Institut d'Etudes Occitanes du Tarn)
- Les Comtes de Toulouse et leur entourage: Rivalités, alliances et jeux de pouvoir XIIe-XIIIe siècles per Laurent Macé (éd. Privat)
- La Croix occitane per Bertran de la Farge (éd. Loubatières)
- Le Pays de Forcalquier per Jean-Yves Royer (éd. Équinoxe)

Recuperat(ada) de "http://oc.wikipedia.org../../../c/r/o/Crotz_occitana.html"

Categorias: Croses • Occitània

##### Views

- Article
- Discussion
- Version actuala

##### Recercar

##### Autras lengas

- Català
- English